खैर, उन्दे कोला ते बचियै निकली आया, पर ढक्की दे सिरे पर पुजदे गै जियां उस ढक्की नै रोकी लेआ। मनै च खतोला होआ जे धौंथली’ ए नां इस ढक्की दा कदूं पेआ होग? की पेआ होग? कुन्नै रक्खेया हा एदा ए नां? औं रुकियै सोचन लगा तां मिगी महाभारतै च बनवासी पांडवें दा ओ किस्सा चेतै आई गेआ जेदे च इक जंगलै च त्रेह कन्ने घाबरे दे पंजे पांडवें चा लौके चार भ्रा, बारी बारी पानी पीन गे ते परतियै नईं आये। जित्थें ओ जन्दे हे उत्थें इक बड़ा सुन्दर ‘सर’ हा पर ओदे कोल गै इक घने रुक्खै पर रौहने आला इक जक्ख उनईं आखदा-इस सारै दा पानी तां पीन देंग जे पहलें मेरे सवालें दा जवाब देई लैगे ओ।’ ओ त्रेह कन्ने आतर होए दे ओदी गल्ल अनसुनी करियै पानी पीन लगदे तां उंजली च लेदा पानी ओठें तगर पुज्जने कोला पहलें गै ओ बचैरे बठोई मरड़ोई जन्दे। खीर बड्डे पांडव युधिष्ठर आपूं उत्थें आए तां उनेंईं बी जक्खै उयै गल्ल आखी। ओ धरीजै आले माह्नू हे, रुकियै बोले ‘पुच्छो के पुच्छदे ओ?’ जक्खै उनेंई केईं सवाल पुच्छे। उनें सबनें सवालें दा मनासब जवाब दित्ता। जक्ख प्रसन्न होई गेआ। मूर्छत होए दे चारै पांडव बी होशै च आई गे ते फी सबने शैल तृप होइयै सर दा ठंडा निर्मल पानी पीता।